作者:劉辰翁
標題:金縷曲・賀新郎
內容:我誤留公住。看人間、猶是重陽，滿城風雨。父老堂陰攜孺子，記得元宵歌舞。但稽首、烏烏無語。我有桓箏千年恨，為謝公、目送還雲撫。公不樂，尚何苦。吾儂心事憑誰訴。有誰知、閉戶窮愁，欲從之去。聞道明朝生申也，滿酌一杯螺浦。又知復、明年何處。天若有情西江者，便使君、驄馬來當路。香瓣起，勝金縷。